SKRIFTLIG FORESPØRGSEL E-0872/01

af Ilda Figueiredo (GUE/NGL) til Kommissionen

(22. marts 2001)

Om: Europæiske samarbejdsudvalg

Koncernen Samu Auchan, der har hjemsted i Frankrig og virksomheder i Portugal, Spanien, Italien og Luxembourg og beskæftiger henved 37 000 arbejdstagere i alt, indgik den 17. maj 1996 en aftale med nogle franske fagforeninger om nedsættelse af et Comité d'Entreprise Européen Auchan (europæisk samarbejdsudvalg), som blev deponeret hos Conseil de Prud'Hommes de Lannoy den 28. maj 1996.

På grundlag af denne aftale meddelte ledelsen koncernens medarbejdere, at arbejdstagerrepræsentanterne i de forskellige lande var opfordret til at deltage i virksomhedens europæiske samarbejdsudvalg.

I henhold til punkt 2.2 i aftalen udpeges samarbejdsudvalgets medlemmer af den personalerepræsentationsenhed, der er mest repræsentativ i hver enkelt virksomhed (eller fællesvirksomhedsudvalget, hvis et sådant findes), efter ganske bestemte procedurer for de enkelte virksomheder og efter samråd mellem ledelsen og fagforeningsrepræsentanterne eller personalerepræsentanterne, hvis der ikke optræder nogen fagforening i virksomheden. Det var på grundlag af dette punkt, at virksomhedsledelsen afviste en af de portugisiske arbejdstageres faktiske repræsentanter og lod en anden træde i stedet.

I betragtning af, at denne aftale kun blev indgået mellem den franske virksomheds parter, finder Kommissionen det da korrekt, at den trækkes ned over hovedet på virksomhederne i andre medlemsstater, selv om den er i modstrid med gældende praksis og lovgivning vedrørende udpegelse/valg af arbejdstagerrepræsentanter i den pågældende stat?

Svar afgivet på Kommissionens vegne af Anna Diamantopoulou

(5. juni 2001)

Aftalen, som blev undertegnet den 17. maj 1996, hvorved der blev oprettet et europæisk samarbejdsudvalg inden for koncernen Samu Auchan, skal betragtes som en såkaldt prædirektivaftale. For denne aftale gælder reglerne i artikel 13 i Rådets direktiv 94/45/EF af 22. september 1994 om indførelse af europæiske samarbejdsudvalg eller en procedure i fællesskabsvirksomheder og fællesskabskoncerner med henblik på at informere og høre arbejdstagerne(1).

I henhold til direktivets artikel 13 er fællesskabskoncerner ikke underlagt de forpligtelser, der er fastsat i dette direktiv, såfremt der allerede på datoen for direktivets gennemførelse i de nationale lovgivninger findes en aftale, der gælder for samtlige arbejdstagere, om information og høring af arbejdstagerne på tværs af grænserne.

Fællesskabets lovgivere har med denne bestemmelse ønsket at sikre særbehandling af og fleksibilitet for virksomheder og koncerner, som allerede havde foregrebet direktivets bestemmelser, og samtidig at bevare den frivillighed og samstemmighed, som var tilsigtet at skulle være adelsmærket ved direktivets gennemførelse. Det betyder, at ingen lovvedtagne regler kan fortrænge allerede indgåede aftaler mellem parterne, og at indholdet af en gyldig artikel 13-aftale kun kan revurderes i relation til denne ene artikel og de relevante nationale bestemmelser, hvormed den gennemføres.

Artikel 13 i direktiv 94/45/EF er blevet omsat til fransk lovgivning med artikel 5 i lov nr. 96-985 af 12. november 1996 om information og høring af arbejdstagere i virksomheder og koncerner med afdelinger i flere fællesskabslande og om udviklingen af kollektiv overenskomst(2).

Da ovennævnte aftale inden for koncernen Samu Auchan er underlagt fransk lovgivning, og da Frankrig på korrekt vis har overført ovennævnte direktivs bestemmelser til sin nationale lovgivning, ønsker Kommissionen at understrege, at afgørelse af ethvert spørgsmål på dette område tilkommer de nationale arbejdsmarkedsmyndigheder og/eller de nationale førsteinstansdomstole.

(1) EFT L 254 af 30.9.1994.

(2) Virksomheder og koncerner, som har afdelinger i flere fællesskabslande, og som på denne lovs vedtagelsesdato har en aftale omfattende hele arbejdsstyrken og indeholdende regler vedrørende samarbejdsudvalg eller andre organer til formidling af information, udveksling af synspunkter og dialog på fællesskabsplan, er ikke underlagt de forpligtelser, som følger af den i medfør af nærværende lov formulerede ordlyd i Arbejdslovgivningens bind IV, afsnit III, kapitel X. Det samme gælder i tilfælde, hvor sådanne aftaler udløber og parterne beslutter at forlænge aftalerne. Imidlertid er bestemmelserne i det som følge af nærværende lov udarbejdede forslag til Arbejdslovgivningens artikel L 439-24 gældende for de i første afsnit nævnte koncerner, som har etableret organer til information, udveksling af synspunkter og dialog på fællesskabsplan. (uofficiel oversættelse).